Συνεχίζεται ο σάλος με τις «χρυσές» συντάξεις. Συνταξιούχος συμβολαιογράφος που επρόκειτο να πάρει σύνταξη 24.000€ κάνει αγωγή στον ΕΦΚΑ και ζητά αναδρομικά εκατοντάδων χιλιάδων ευρώ!

Την αγωγή κατά του ΕΦΚΑ κατέθεσε συμβολαιογράφος του πρώην Ταμείου Νομικών, στην οποία είχε βγει η σύνταξη των 24.000€ το μήνα, σύμφωνα με όσα αναφέρει δημοσίευμα της εφημερίδας Τα Νέα την Πέμπτη (01.08.2019).

Η συνταξιούχος συμβολαιογράφος, με την αγωγή της κατά του ΕΦΚΑ, ζητά αναδρομικά 400.000€ για τους μήνες που δεν της έχει καταβληθεί η σύνταξή της. Επίσης, ζητά να εκδοθεί άμεσα η σύνταξή της αλλά και να της καταβληθούν συντάξεις συνολικού ύψους 400.707,34 ευρώ, τα οποία δεν της έχει καταβάλει το Υπερταμείο Κοινωνικής Ασφάλισης.

Σύμφωνα με όσα αναφέρει στην αγωγή της η συνταξιούχος συμβολαιογράφος, οι αποδοχές της από το 2002 έως το 2017, βάσει των οποίων υπολογίζεται η σύνταξη, ξεπερνούν τα 7,7 εκατ. ευρώ και άρα το ποσό που δικαιούται από τη σύνταξή της είναι 23.571 ευρώ.

Η ίδια αναφέρει ότι εργαζόταν επί 47 χρόνια και από το 2002 έως το 2016 είχε πληρώσει ασφαλιστικές εισφορές 1,3 εκατ. ευρώ.